|  |  |
| --- | --- |
|  |  |
| Høring over udkast til ikrafttrædelsesbekendtgørelse til implementering af Hong Kong Konventionen |  |

Miljø- og Ligestillingsministeriet sender hermed udkast til bekendtgørelse til ikraftsættelse af hjemmelsgrundlaget til implementering af dele af Hong Kong- konventionen i høring.

Miljø- og Ligestillingsministeriet skal venligst anmode om at modtage høringssvar senest **d. 28. april 2025.**

# Baggrund

Hong Kong-konventionen om sikker og miljømæssigt forsvarlig ophugning af skibe af 2009 træder i kraft d. 26. juni 2025. Hong Kong-konventionen har til formål at forhindre, reducere, minimere og eliminere ulykker, skader og andre negative virkninger på menneskers sundhed og miljøet, der forårsages af skibsophugning, jf. artikel 1, stk. 1.

Der blev i 2017 vedtaget ændringer i havmiljøloven og miljøbeskyttelsesloven[[1]](#footnote-1) for at sikre, at det nødvendige hjemmelsgrundlag for at tiltræde konventionen var til stede. Størstedelen af konventionen blev gennemført ved skibsophugningsforordningen[[2]](#footnote-2), og lovforslaget skulle sikre, at de dele, der ikke i tilstrækkelig grad blev gennemført ved forordningen, men som er nødvendige for overholdelse af konventionen fra dens ikrafttrædelsestidspunkt, var på plads. Disse dele af lovændringerne blev ikke sat i kraft med det samme, da det kun ville være nødvendigt at sætte bestemmelserne i kraft, hvis konventionen træder i kraft uden, at der forinden er sket en revision af forordningen for at bringe den i fuld overensstemmelse med konventionen.

EU har ikke foretaget en revision af forordningen, hvorfor det er nødvendigt at sætte bestemmelserne i lovændringen i kraft, så Danmark kan overholde konventionens krav fra dens ikrafttræden d. 26. juni 2025. De bestemmelser, der nu sættes i kraft, vedrører en hjemmelsbestemmelse om certifikater, bestemmelser om sejlads- og anløbsforbud og bestemmelser om klage, straf og ransagning samt en hjemmelsbestemmelse om supplerende krav til skibsophugningsanlæg og godkendelsesordningen om ophugning af skibe.

Der vil blive udarbejdet en bekendtgørelse med hjemmel i de hjemmelsbestemmelser, der sættes i kraft med ikrafttrædelsesbekendtgørelsen. Denne bekendtgørelse skal også træde i kraft d. 26. juni 2025 og skal sikre, at Danmark overholder de forpligtelser i konventionen, som ikke er gennemført ved EU-forordningen. Denne bekendtgørelse vil blive udsendt i særskilt høring.

*Administrative og erhvervsøkonomiske konsekvenser*

Ikrafttrædelsesbekendtgørelsen sætter alene allerede vedtagne lovbestemmelser i kraft og har ikke i sig selv økonomiske eller administrative konsekvenser for dansk erhvervsliv. Se lovforslaget ift. vurderingen af de økonomiske og administrative konsekvenser for erhvervslivet af lovforslaget.[[3]](#footnote-3)

*Ikrafttrædelse*

Bekendtgørelsen forventes at træde i kraft den 26. juni 2025.

**Høringssvar**

Udkast til ikrafttrædelsesbekendtgørelsen er sendt i høring hos de parter, der fremgår af den vedlagte høringsliste.

Høringssvar bedes sendt til [mim@mim.dk](mailto:mim@mim.dk) med kopi til [louml@mim.dk](mailto:louml@mim.dk) med angivelse af journalnummer 2024-10250 i emnefeltet. Høringssvar modtages senest d. 28. april 2025.

De modtagne høringssvar vil blive offentliggjort på Høringsportalen, herunder afsendes navn og mailadresse. Ved afgivelse af høringssvar gives der samtykke til offentliggørelse af høringssvaret, herunder afsenders navn og mailadresse.

Eventuelle spørgsmål kan rettes til fuldmægtig Louise Lykkeskov på e-mail: [louml@mim.dk](mailto:louml@mim.dk)

Med venlig hilsen

Louise Lykkeskov

1. Lov nr. 463 af 15. maj 2017 om ændring af lov om beskyttelse af havmiljøet, lov om miljøbeskyttelse og lov om sikkerhed til søs (Implementering af dele af Hongkongkonventionen). <https://www.retsinformation.dk/eli/lta/2017/463> [↑](#footnote-ref-1)
2. Europa-Parlamentets og Rådets forordning (EU) nr. 1257/2013 af 20. november 2013 om ophugning af skibe og om ændring af forordning (EF) nr. 1013/2006 og direktiv 2009/16/EF. https://eur-lex.europa.eu/legal-content/DA/TXT/PDF/?uri=CELEX:32013R1257 [↑](#footnote-ref-2)
3. 2016/1 LSF 110 fremsat den 15. december 2016 Forslag til Lov om ændring af lov om beskyttelse af havmiljøet, lov om miljøbeskyttelse og lov om sikkerhed til søs (Implementering af dele af Hong Kong-konventionen). <https://www.retsinformation.dk/eli/ft/201612L00110> [↑](#footnote-ref-3)